b'\n_START_ARTICLE_\n\xc3\x81ngel de Saavedra de Rivas\n_START_PARAGRAPH_\n\xc3\x81ngel P\xc3\xa9rez de Saavedra, Rivasin herttua (10. maaliskuuta 1791 C\xc3\xb3rdoba \xe2\x80\x93 22. kes\xc3\xa4kuuta 1865 Madrid) oli espanjalainen runoilija, kirjailija ja poliitikko. H\xc3\xa4nen tunnetuin teoksensa on n\xc3\xa4ytelm\xc3\xa4 Don \xc3\x81lvaro, o la fuerza del sino._NEWLINE_Saavedra toimi parlamentin j\xc3\xa4senen\xc3\xa4 vuosien 1820\xe2\x80\x931823 liberaalin hallinnon aikana. Itsevaltiuden palauttamisen j\xc3\xa4lkeen h\xc3\xa4net tuomittiin vuonna 1823 kuolemaan mielipiteidens\xc3\xa4 vuoksi, mutta h\xc3\xa4n pakeni maasta ja asui sen j\xc3\xa4lkeen muun muassa Lontoossa, Italiassa, Maltalla ja Ranskassa. H\xc3\xa4n palasi Espanjaan vuoden 1833 yleisen armahduksen j\xc3\xa4lkeen ja peri my\xc3\xb6hemmin Rivasin herttuan arvon. Rivas nimitettiin vuonna 1836 sis\xc3\xa4ministeriksi Francisco de Ist\xc3\xbarizin hallitukseen. H\xc3\xa4n k\xc3\xa4\xc3\xa4ntyi nyt mielipiteilt\xc3\xa4\xc3\xa4n konservatiiviksi ja joutui seuraavan vuonna taas poistumaan joksikin aikaa maasta, mutta palasi 1838. My\xc3\xb6hemmin h\xc3\xa4n oli Espanjan l\xc3\xa4hettil\xc3\xa4\xc3\xa4n\xc3\xa4 Napolissa 1843\xe2\x80\x931848 ja lyhyen aikaa Pariisissa vuonna 1854. H\xc3\xa4n oli my\xc3\xb6s yhden p\xc3\xa4iv\xc3\xa4n ajan p\xc3\xa4\xc3\xa4ministerin\xc3\xa4 hein\xc3\xa4kuussa 1854._NEWLINE_Maanpaossa asuessaan Rivas kirjoitti romanttiset runoteokset El moro exp\xc3\xb3sito (1834) ja  Romances hist\xc3\xb3ricos (1841). H\xc3\xa4nen merkitt\xc3\xa4vimm\xc3\xa4ksi teoksekseen muodostui kuitenkin n\xc3\xa4ytelm\xc3\xa4 Don \xc3\x81lvaro, o la fuerza del sino, jonka ensi-illan h\xc3\xa4n ohjasi itse maaliskuussa 1835. Giuseppe Verdi k\xc3\xa4ytti sit\xc3\xa4 my\xc3\xb6hemmin pohjana oopperalleen La forza del destino.'